**Ministru kabineta noteikumu projekta “Grozījumi Ministru kabineta 2002. gada 23. jūlija noteikumos Nr. 315 “Izglītības programmu minimālās prasības ārsta profesionālās kvalifikācijas iegūšanai”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | **Projekta galvenais mērķis ir nodrošināt Eiropas Savienības tiesību normu pārņemšanu Latvijā, lai personas varētu iegūt ārsta specialitātes kvalifikāciju, kuru atzīst Eiropas Savienībā, un izmantot tiesības piedalīties brīva darbaspēka kustībā.** Projekts stāsies spēkā Oficiālo publikāciju un tiesiskās informācijas likumā noteiktajā kārtībā**.** |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta noteikumu projekts “Grozījumi Ministru kabineta 2002. gada 23. jūlija noteikumos Nr. 315 “Izglītības programmu minimālās prasības ārsta profesionālās kvalifikācijas iegūšanai”” (turpmāk – noteikumu projekts) izstrādāts saskaņā ar: 1) likuma “Par reglamentētajām profesijām un profesionālās kvalifikācijas atzīšanu” (turpmāk – reglamentēto profesiju likums) 6. panta 2. punktu un 9. panta pirmo daļu,2) Eiropas Parlamenta un Padomes 2005.gada 7.septembra Direktīvu 2005/36/EK par profesionālo kvalifikāciju atzīšanu (turpmāk – direktīva 2005/36/EK),3) Ministru kabineta 2019.gada 19. marta sēdē doto uzdevumu (prot. Nr.14 43.§ 4. punkts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Spēkā ir Ministru kabineta 2002. gada 23. jūlija noteikumi Nr. 315 “Izglītības programmu minimālās prasības ārsta profesionālās kvalifikācijas iegūšanai”” (turpmāk – noteikumi Nr. 315), kuri nosaka izglītības minimālās prasības satura un studiju ilguma ziņā kvalifikācijas iegūšanai ārsta profesijā un ārsta pamatspecialitātēs, apakšspecialitātēs un papildspecialitātēs. Noteikumos Nr.315 noteiktās prasības daļēji atbilst direktīvā 2005/36/EK prasībām.  Latvija ir saņēmusi Eiropas Komisijas 2019. gada 24. janvāra formālo paziņojumu pārkāpuma procedūras lietā Nr.2018/2296, kurā norādīts uz to, ka Latvija nav korekti pārņēmusi vairākas direktīvas 2005/36/ES tiesību normas attiecībā uz minimālajām izglītības prasībām ārsta kvalifikācijas iegūšanai. Noteikumu projekta mērķis ir novērst neatbilstību starp direktīvu 2005/36/EK un noteikumiem Nr. 315, atvieglot tiesību normu piemērošanu, nodrošinot vienkopus direktīvas 2005/36/EK prasības un novēršot neskaidrību par to, kuras no prasībām kvalifikācijas iegūšanai ārsta specialitātē ir noteiktas direktīvā 2005/36/EK un kuras nacionālajos normatīvajos aktos. Noteikumu projekts paredz svītrot noteikumos Nr. 315 noteikto mācību priekšmetu (kursu) sarakstu, kuriem ir jābūt iekļautiem studiju programmā ārsta diploma ieguvei. Pamatojums šāda grozījuma veikšanai ir tāds, ka attiecīgais mācību priekšmetu (kursu) saraksts nav noteikts direktīvā 2005/36/EK. Vispārīgā, aprakstošā līmenī direktīvas 2005/36/EK 24. panta 3. punktā noteiktās ārstam nepieciešamās zināšanas un prasmes nosaka noteikumu Nr.315 2.punkts. Studiju programmas saturu, konkrētu studiju kursu nosaukumus nosaka augstskola, izstrādājot un īstenojot studiju programmu ārsta kvalifikācijas ieguvei, tādējādi nav pamata ārējā normatīvajā aktā noteikt studiju kursu nosaukumus, kurus jāiekļauj studiju programmā.  Direktīvas 2005/36/EK 25. panta 3. punkts nosaka, ka rezidentūrai ārsta profesijas specialitātes iegūšanai ir jābūt organizētai kā pilna laika studijām, tai ir jānotiek institūcijās, kuras ir atzītas par atbilstošām ārsta profesijas specialitātes iegūšanai. Mācību laikā, lai apgūtu studiju praktisko un teorētisko saturu, rezidentam ir jābūt iespējai piedalīties visās ārstniecības darbībās nodaļā, kurā attiecīgā studiju programma tiek īstenota, ieskaitot dežūras.  Reglamentēto profesiju likuma 11. panta 2. punkts nosaka direktīvas 2005/36/EK prasībām atbilstošu iestādi, kurā tiek īstenota rezidentūras izglītības ieguve. Noteikumu Nr. 315 5. punkts nosaka to, ka rezidentūras izglītības programmas apguvei ir nepieciešama pilna mācību darba nedēļa un pilns mācību gads. Atsevišķus rezidentūras izglītības programmas īstenošanas aspektus nosaka Ministru kabineta 2011. gada 30. augusta noteikumu Nr. 685 “Rezidentu uzņemšanas, sadales un rezidentūras finansēšanas kārtība” (turpmāk – noteikumi Nr. 685) 12., 13., 14., 15. punkts. Tomēr nevienā normatīvajā aktā nav noteiktas direktīvas 2005/36/EK 25. panta 3. punktā noteiktās prasības attiecībā uz rezidenta dalību visu attiecīgās nodaļās ārstniecisko darbību veikšanā, ieskaitot dežūras. Lai nodrošinātu Latvijas tiesību aktu atbilstību direktīvas 2005/36/EK 25. panta 3. punktā noteiktajām prasībām, noteikumu projekts paredz veikt grozījumus noteikumos Nr. 315. Direktīvas 2005/36/EK 28. panta 3. punkts nosaka prasības vispārējās prakses ārsta (Latvijā – ģimenes ārsta) specialitātes kvalifikācijas ieguvei:1. mācībām ir jābūt vairāk praktiskām nekā teorētiskām,
2. praktisko mācību daļu vismaz sešu mēnešu ilgumā ir jānodrošina slimnīcā, kurā ir atbilstošs aprīkojums un kurā tiek sniegti atbilstīgi pakalpojumi, un vismaz sešu mēnešu ilgumā – apstiprinātā vispārējās medicīnas praksē vai ārstniecības iestādē, kurā tiek sniegti primārās veselības aprūpes pakalpojumi,
3. ģimenes ārsta kvalifikācijas iegūšanai ir jānotiek sadarbībā ar citām veselības aprūpes iestādēm vai institūcijām, kas saistītas ar vispārējo medicīnu,
4. papildu b) apakšpunktā minētajiem mācību periodiem ne ilgāk kā sešus mēnešus no kopējā izglītības programmas ilguma praktisko mācību daļu var nodrošināt citās ārstniecības iestādēs, kas saistītas ar vispārējo medicīnu.

Noteikumi Nr. 315 un noteikumi Nr. 685 nenosaka a)-d) apakšpunktos noteiktās prasības mācībām ģimenes ārsta kvalifikācijas iegūšanai. Tādējādi Latvijas normatīvo aktu tiesību normas neatbilst direktīvā 2005/36/EK noteiktajam un noteikumu projekts paredz novērst šo neatbilstību. Noteikumu projekts paredz mainīt minimālo ilgumu kvalifikācijas iegūšanai ārsta profesijas specialitātē “radioloģija” no pieciem gadiem uz četriem gadiem. Ministru kabineta 2018. gada 26. jūnija noteikumos Nr. 368 “Grozījumi Ministru kabineta 2009. gada 24. marta noteikumos Nr. 268 “[Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu](https://likumi.lv/ta/id/190610-noteikumi-par-arstniecibas-personu-un-studejoso-kuri-apgust-pirma-vai-otra-limena-profesionalas-augstakas-mediciniskas-izglitib...)”” ārsta specialitātes nosaukums “radiologs diagnosts” ir mainīts uz “radiologs”, palielinot rezidentūras studiju ilgumu no četriem uz pieciem gadiem. Tā kā direktīvas 2005/36/EK V pielikuma 5.1.3. punktā noteiktās specialitātes “diagnostiskā radioloģija” minimālais studiju ilgums ir četri gadi, noteikumu projekts paredz šo ilgumu noteikt noteikumos Nr. 315 arī specialitātei "radioloģija", kas saturiski atbilst direktīvā 2005/36/EK noteiktajai specialitātei “diagnostiskā radioloģija”. Tā kā direktīvā 2005/36/EK V pielikuma 5.1.3. punktā ir iekļauta gan specialitāte “diagnostiskā radioloģija”, gan “radioloģija”, lai nosaukumus varētu atšķirt, specialitātes nosaukums direktīvā 2005/36/EK lietotais “radioloģija” noteikumu projektā izteikts kā specialitāte “radioloģijas ārsts”, kas Latvijā šobrīd nav noteikta kā ārsta specialitāte.  Noteikumu projekts paredz mainīt minimālo ilgumu kvalifikācijas iegūšanai ārsta profesijas specialitātē “fizikālā un rehabilitācijas medicīna” no četriem gadiem uz trijiem gadiem, jo tas atbilst direktīvas 2005/36/EK V pielikuma 5.1.3. punktā noteiktajam minimālajam kvalifikācijas iegūšanas ilgumam specialitātē “fizioterapija”. Analoģiski noteikumu projekts paredz mainīt minimālo ilgumu kvalifikācijas iegūšanai ārsta profesijas specialitātē “medicīniskā ģenētika” no pieciem gadiem uz četriem gadiem. Noteikumu projekts paredz noteikt minimālo ilgumu pieci gadi kvalifikācijas iegūšanai ārsta profesijas specialitātē “mutes, sejas un žokļu ķirurģija”, ja kvalifikācijas ieguve tiek uzsākta pēc ārsta kvalifikācijas ieguves, jo tas atbilst direktīvas 2005/36/EK V pielikuma 5.1.3. punktā noteiktajam minimālajam kvalifikācijas iegūšanas ilgumam specialitātē “mutes, sejas un žokļu ķirurģija” – pieci gadi. Vienlaicīgi noteikumu projektā ir paredzēts precizēt noteikumu Nr. 315 4.2.25. apakšpunktu nosakot, ka kvalifikācijas ieguves ilgums ārsta profesijas specialitātē “mutes, sejas un žokļu ķirurģija” ir četrus gadus ilgs, ja kvalifikācijas ieguve tiek uzsākta ar ārsta kvalifikāciju un zobārsta kvalifikāciju. Šāds ārsta profesijas specialitātes “mutes, sejas un žokļu ķirurģija” ieguves veids ir noteikts Latvijā Ministru kabineta 2009. gada 24. marta noteikumu Nr. 268 “[Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu](https://likumi.lv/ta/id/190610-noteikumi-par-arstniecibas-personu-un-studejoso-kuri-apgust-pirma-vai-otra-limena-profesionalas-augstakas-mediciniskas-izglitib...) šo personu teorētisko un praktisko zināšanu apjomu” (turpmāk noteikumi Nr. 268) 237. punktā. Noteikumu projekts paredz papildināt noteikumos Nr.315 noteikto ārsta specialitāšu sarakstu ar vairākām specialitātēm, kuras ir noteiktas direktīvas 2005/36/EK V pielikuma 5.1.3. punktā, bet kuras Latvijā nav noteiktas kā ārsta profesijas specialitātes veselības aprūpes nozares normatīvajos aktos. Ņemot vērā, ka Ministru kabineta 2005. gada 29. marta noteikumos Nr. 207 "Noteikumi par ārsta izglītību un profesionālo kvalifikāciju apliecinošiem dokumentiem, kurus atzīst, piemērojot speciālo profesionālās kvalifikācijas atzīšanas sistēmu" (turpmāk – noteikumi Nr. 207) ir noteikts, ka profesionālo kvalifikāciju Latvijā atzīst visās direktīvas 2005/36/EK V pielikuma 5.1.3. punktā iekļautajās ārsta profesijas specialitātēs, noteikumos Nr. 315 ir būtiski noteikt studiju programmu minimālo ilgumu šo specialitāšu iegūšanai. Atbilstoši minētajam noteikumu projektā ir noteiktas šādas ārsta specialitātes ar minimālo ilgumu specialitātes iegūšanai: a) pieci gadi: “neiropsihiatrija” (noteikumu Nr.207 1.pielikuma 33.p.), “gastroenteroloģiskā ķirurģija” (noteikumu Nr.207 1.pielikuma 47.p.), b) četri gadi: “klīniskā bioloģija” (noteikumu Nr.207 1.pielikuma 17.p.), “klīniskā bioķīmija” (noteikumu Nr.207 1.pielikuma 20.p.), “kodolmedicīna” (noteikumu Nr.207 1.pielikuma 48.p.), “bioloģiskā hematoloģija” (noteikumu Nr.207 1.pielikuma 18.p.), “dermatoloģija” (noteikumu Nr.207 1.pielikuma 35.p.), “veneroloģija” (noteikumu Nr.207 1.pielikuma 36.p.) “tropiskā medicīna” (noteikumu Nr.207 1.pielikuma 38.p.),b) trīs gadi: “stomatoloģija” (noteikumu Nr.207 1.pielikuma 32.p.). Šāda papildinājuma mērķis ir nodrošināt konsekventu atbilstību starp noteikumiem Nr.315 un noteikumiem Nr.207, tomēr tas neuzliek pienākumu šādas specialitātes ārsta profesijā Latvijā izveidot. Praksē šāds papildinājums nozīmē, ka, eventuāli paredzot minēto ārsta profesijas jauno specialitāšu izveidi Latvijā, to kvalifikācijas ieguves ilgums nedrīkst būt mazāks nekā noteikumos Nr. 315 noteiktais.  Noteikumu projekts paredz svītrot no noteikumiem Nr.315 ārsta profesijas specialitātes asinsvadu ķirurģija, bērnu ķirurģija, narkoloģija, sporta medicīna, psihoterapija, bērnu infekcijas slimības, bērnu kardioloģija, bērnu pneimonoloģija, bērnu nefroloģija, bērnu gastroenteroloģija, bērnu hematoonkoloģija, bērnu alergoloģija, klīniskā fizioloģija, transplantoloģija, osteopātija, kā arī visās pārējās ārsta profesijas specialitātes, kurās minimālais ilgums kvalifikācijas iegūšanai ir divi vai viens gads. Pamatojums minēto ārsta profesijas specialitāšu svītrošanai no noteikumiem Nr.315 ir tas, ka tajās kvalifikācijas ieguves ilgumu nenosaka direktīva 2005/36/EK, bet gan noteikumi Nr. 268. Tādējādi noteikumu projekts novērš nevajadzīgu tiesību normu dublēšanos un mazina normatīvismu. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija (turpmāk – ministrija). Noteikumu projekta izstrādes laikā paredzētas konsultācijas ar Veselības ministriju, Rīgas Stradiņa universitāti, Latvijas Ārstu biedrību. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā noteiktais attieksies uz personām, kas iegūst kvalifikāciju ārsta profesijas pamatspecialitātēs, apakšspecialitātēs, papildspecialitātēs, kā arī Latvijas Universitāti un Rīgas Stradiņa universitāti, kas īsteno studiju programmas, kurās iegūst kvalifikāciju ārsta profesijas specialitātēs. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Ar noteikumu projektiem tiek pārņemta direktīva 2005/36/EK |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Direktīva 2005/36/EK |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2005/36/EK 25. panta 3.punkta otrais teikums | Noteikumu projekta 14. punkts (par noteikumu Nr.315 5. punktu)  | Tiks ieviesta pilnībā | Neparedzēs stingrākas prasības |
| Direktīvas 2005/36/EK 28. panta 3.punkts | Noteikumu projekta 15. punkts (par noteikumu Nr.315 6. punktu)  | Tiks ieviesta pilnībā | Neparedzēs stingrākas prasības |
| Direktīvas 2005/36/EK V pielikuma 5.1.3. punkts | Noteikumu projekta 6., 8., 9., un 12. punkts (par grozījumiem noteikumu Nr. 315 4. punktā) |  |  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| - | - | - |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts pirms izsludināšanas Valsts sekretāru sanāksmē tiks publicēts ministrijas tīmekļa vietnē un Veselības ministrijai, Latvijas Universitātei, Rīgas Stradiņa universitātei un Latvijas Ārstu biedrībai par to tiks nosūtīts informatīvs e-pasts. |
| 2. | Sabiedrības līdzdalība projekta izstrādē | Noteikumu projekta izstrādes laikā tiks veikta konsultēšanās ar medicīniskās izglītības ekspertiem Veselības ministrijā, Rīgas Stradiņa universitātē, Latvijas Universitātē, Latvijas Ārstu biedrībā. Sabiedrības pārstāvji varēs līdzdarboties noteikumu projekta apspriešanā, sniedzot viedokli par projektu, kas publicēts ministrijas tīmekļa vietnē. |
| 3. | Sabiedrības līdzdalības rezultāti | Saņemtie ekspertu viedokļi iespēju robežās tiks ņemti vērā noteikumu projekta izstrādē. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Universitāte, Rīgas Stradiņa universitāte |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs institucionālo struktūru, kā arī iesaistīto institūciju funkcijas un cilvēkresursus.  |
| 3. | Cita informācija | Nav.  |

Izglītības un zinātnes ministre I. Šuplinska

Vīza:

Valsts sekretāre L. Lejiņa

I.Stūre, 67047899

Inese.Sture@izm.gov.lv